GODE TIPS TIL BARNAS MATBOKSER
Å lage gøyale, varierende, sunne og gode matbokser til barna kan til tider være utfordrende. Selv merker jeg i alle fall at jeg fort kan slite om vi våkner litt sent, og jeg må prøve å kaste sammen noe midt i morgenstresset. Derfor har jeg laget meg en fast kveldsrutine der jeg lager alle matboksene hver eneste kveld før jeg legger meg. Da har jeg god tid til å være kreativ, trykke ut figurer, koke egg, lage smoothier og gjøre noe ekstra. Jeg elsker å lage mat, og det å pakke matbokser er nesten enda kjekkere.
Polarbrød med leverpostei, blåbær, ostepinne og drikkeyoghurt.
I dag vil jeg gjerne dele mine beste tips, samtidig som jeg viser noen eksempler fra matboksene til barna mine. Nå som det er koronatider må barna ha med mat til begge måltidene hjemmefra – noe som passer meg midt i blinken 😅
Pizzasnurr, drikkeyoghurt, cherrytomater, druer og agurk.
Blåbær, vegetar(oste)pinner til de minste, oppskjært polarbrød med leverpostei.
Smoothie (avokado, banan og yoghurt) kjekspinner dippet i smøreost, ei halv pære.
For å få til morsomme og varierende matbokser må du begynne allerede på butikken. Det er vanskelig å gjøre mye om man har lite å velge i hjemme. Jeg prøver derfor alltid å ha egg, yoghurt, fullkornsfrokostblanding, små oster, bær, frukt, minigrønnsaker og lignende i skuffer og skap. Jeg bruker også helger på å bake pizzasnurrer, lunsjmuffins og grønnsakskaker – disse fyller jeg fryseren med og tar opp etterhvert.
PIZZASNURRER TIL MATBOKSEN PÅ 1-2-3
Som småbarnsforeldre er tid en mangelvare! Disse pizzasnurrene er derfor perfekt – og unnagjort på under en halvtime. Alt du trenger er en ferdig pizzadeig til langpanne, tomatpure, ost og skinke. Rull ut deigen, ha på tomatpure, oppskjært skinke og raspet ost. Rull sammen igjen, skjær opp og fordel utover stekebrettet. Følg steketid og temperatur som står på deigen, og voila! Når pizzasnurrene er kalde har du dem i fryseren, også kan du ta dem direkte opp og legge i matboksen. Snurren har tint til barna skal spise! Enkelt og godt.
Hardkokt egg, skive med leverpostei, oppskjært grønnsakskake (mais, spinat, egg, løk, hvitløk, havremel og urter).
Pizzasnurr, cherrytomater, kjekspinner dippet i kremost.
Oppskjært grønnsakskake (mais, spinat, egg, løk, hvitløk, havremel og urter), hardkokt egg, oppskjært skive med leverpostei.
Treåringen i hus har en del problemer med mandlene sine, svelgeproblemer og lite matlyst. Vi venter egentlig bare på å få dato for operasjon for å fjerne dem – men på grunn av det har han litt mindre mat i matboksene sine nå enn han kanskje hadde hatt ellers. Det går også mye i mykere mat som er lett å svelge. Skive har blitt byttet mot smoothie proppet med mye næring. Egg, avokado, banan, havregryn og lignende. Heng dere derfor ikke helt opp i mengde på de forskjellige matpakkebildene. De er ment som inspirasjon til hva jeg velger å kombinere, og pakke med, ikke mengde. 😊
Brødskive med brunost, paprika, miniost og vanlig yoghurt oppi smoothieposen.
Pizzasnurr, smoothie (blåbær, bringebær, yoghurt, havregryn og egg), blåbær.
SÅ, da håper jeg det kan være til hjelp om du står litt fast om dagen! Er det av interesse kan jeg gjerne gjøre dette til en fast greie inni mellom. Der jeg deler matboksinspirasjon – gi gjerne en tilbakemelding om det hadde vært interessant!
Kategorier Hjemmelaget barnemat, Mat og oppskrifter, Tips4 kommentarer
Kategorier Interiør, Tips3 kommentarer
STRIKT LAVKARBO – DETTE SPISER JEG I LØPET AV EN DAG
Det er en stund siden forrige matplan her nå. Eller, matplan blir muligens feil ord, for jeg følger absolutt ingen plan. Ikke teller jeg verken kalorier eller karbohydrater heller. Jeg veier ikke maten – det eneste jeg passer på er å spise mat uten for mye sukker og karbo. Etter over to år med denne livsstilen trenger jeg vanligvis ikke lese på næringsinnholdet heller, alt går på automatikk. Derfor er dette et veldig tilfeldig eksempel på hvordan en helt vanlig matdag ser ut i mitt liv. Disse innleggene har vært super populære tidligere, så da slår jeg til med et nytt og oppdatert ett!
Først vil jeg bare presisere som jeg alltid gjør; når man lever en lavkarbolivsstil, i alle fall strikt lavkarbo (ketogent) spiser man mye fett. Det er dét som er energikilden til kroppen når vi kutter ut karbohydrater, og det holder oss mette lenge. Mange spiser derfor færre måltider enn man ellers ville gjort fordi vi rett og slett ikke er sultne i mellom. Fett metter! Mengden kan derfor se lite ut, men om man regner over vil man se at det store fettinnholdet gjør at kaloriinntaket likevel er innenfor normalen.
FROKOST – kl. 06.00
Lavkarbo iskaffe – dalgona style! Den er både en herlig oppkvikker på morgenkvisten, skikkelig god og holder meg mett lenge. Den perfekte start på dagen.
Oppskriften delte jeg i forrige uke, du finner den HER!
LUNSJ – kl. 14.00
To brisk knekkebrød (blå pakke) toppet med en halv avokado som jeg har most sammen med krydder og litt sitronsaft. En av mine favorittlunsjretter for tiden!
MIDDAG – kl. 20
Den andre halvdelen av avokadoen etter lunsjen moste jeg sammen på samme måte som tidligere på dagen, men i tillegg tilsatte jeg også litt stekt bacon. Jeg stekte meg en stor kotelett i en god klatt smør (som jeg helte over maten etter steking for å få i meg alle godsakene) også kokte jeg sellerirot i terninger som jeg også hadde til! Skikkelig, skikkelig godt!
Helt til slutt vil jeg også legge til at det som er riktig mengde mat for meg ikke nødvendigvis er det samme for deg. Jeg spiser alltid når jeg er sulten og stopper når jeg blir mett – lytter til kroppen! Måltidene og bildene er mer ment som inspirasjon og et tilfeldig eksempel, enn en slavisk plan du bør følge.
Kategorier Dette spiser jeg i løpet av en dag!, Lavkarbo, Mat og oppskrifter, TipsLegg igjen en kommentar
7 DIY AKTIVITETER DU KAN GJØRE I PÅSKEN
Mulig dette innlegget kommer litt sent ettersom dette faktisk er siste dag i påskeferien, men siden Norge fremdeles er i lockdown i minst ei uke til kan du absolutt benytte tipsene den neste tiden også! Kanskje vi kan lage en ekstra lang påske i år..?
BLÅS OG MAL PÅ EGG
Dette gjorde vi ganske tidlig. Stikk små hull i eggene og blås dem tomme. Skyll gjennom så de ikke råtner og lukter etter en liten stund. Mal så eggene, tørk og heng opp til pynt eller gi i gave til besteforeldre. Eggene kan også enkelt pakkes ned i en eggekartong og benyttes som pynt år etter år.
Å så karsefrø hører med til påsken, og det er i tillegg perfekt for barna ettersom karse vokser ganske fort! Det er blitt et høydepunkt for Dennis å vanne karsen vår hver morgen, og se hvor mye den har vokst siden dagen før.
Vi har laget så mye påskepynt i år at vi har nok til å fylle hele huset! Haha, noe har derfor blitt gitt bort til familie, men det meste skal forsiktig pakkes ned i påskekassen og tas opp igjen til neste år også. Det er jo så koselig å mimre når man pakker opp den hjemmelagde påskepynten år etter år.
Et lite tips er å kjøpe en slik hobbykasse som de selger på rusta til bare 149,- der er det ekstremt mye gøy oppi!
LAG EN KLINKEKULE-BANE
Ta vare på tomme doruller, kjøkkenruller og ruller fra innpakningspapir. Til slutt har du nok til å teipe dem fast på ei pappeske, og lage tidenes kuleste bane for klinkekuler, små biler eller pompom baller. Dennis syntes dette var fryktelig fascinerende og har lekt masse med den. Det beste av alt er at den bare kan trøs flat og gå rett i papirdunken når barna er lei.
LAG DINE EGNE TELYS
Kakk toppen av eggene, skyll og tørk. Mal gjerne egget før du fortsetter, så blir det ekstra koselig! Skrell så et telys, ha talgen i en liten kjele og veiken i bunn av det tomme egget. Varm opp talget i vannbad, og hell forsiktig oppi egget til du har dekket 2/3 av veiken. La det stå i et par minutter så har det tørket og er klar til å tennes. Bruk gjerne eggeglass når du tenner lysene så står de helt stødig.
Veldig koselig å tenne dem med frokostbordet for eksempel!
Av trolldeig kan du lage så mangt. Bland 2 deler mel, 1 del salt og 1 del vann. Kna, form og la kreativiteten blomstre. For eksempel kan du lage små egg som vi gjorde. Husk å lage hull om de skal henges opp, det gjorde vi enkelt med et sugerør. Tørk så på 70-80 grader på et bakepapir i stekeovnen til de er blitt harde. Dunk gjerne med ei skje for å høre om de er ferdige – lyden skal være hard, ikke hul. Våre sto vel i 2-3 timer om jeg husker riktig.
Når de er helt kalde malte vi eggene og hang dem opp i greiner på spisebordet.
STRIKK DINE EGNE PÅSKEHØNER!
Disse har min flinke mormor strikket, tovet og heklet. Oppskrift ligger gratis på Sandnes garn, og heter PÅSKEHØNER og PÅSKEHANER.
I DAG HAR VI SATT OPP TELT I STUEN!
Dagene kan fort bli lange for guttene nå som barnehagen er stengt, og vi bør holde oss mest mulig hjemme. Vi prøver derfor å variere masse, finne på gøye ting, lage noe kreativt, øve på noe nytt og gjøre alvor utav sprø påfunn som til vanlig bare hadde blitt med tanken. Sistnevnte er dagens påfunn et godt eksempel på! Da Dennis gikk for å sove i formiddag sendte jeg nemlig Christopher ned i boden for å hente opp teltet vårt. Vi bruke så den nesten timen på å sette opp det, og fylle det med leker, leketeppet, tegnebordet og sakkosekker. Vi hang så heliumballonger fra treårsfotograferingen i teltet. Vips så hadde vi plutselig laget tidenes koseligste lekeslott – midt i stuen!
Dennis kom inn i stuen igjen med store øyne da han våknet noen timer senere, og teltet har blitt flittig brukt av alle tre guttene hele dagen. Ekstra gøy var det at man måtte rutsje for å komme seg inn!
Lille Oliver syntes også det var kjempe spennende å utforske en helt ny lekestue, og har lekt tålmodig i hele dag! Dette teltet var altså super praktisk, og absolutt et godt tips for å holde ungene opptatt med egen lek i en evighet. Muligens noe for dere med hjemmekontor, og som sliter med å få kabalen til å gå opp?
Ellers er storebror i hus enda en gang blitt syk. Feberen kom snikende i formiddag, men den er også det eneste symptomet så langt. La oss for Guds skyld håpe det bare er en vanlig forkjølelse eller noe annet mildt som går over like plutselig som den kom.
Kategorier Hverdag, Tips2 kommentarer
LAG DIN EGEN FOTOBOK – TIPS OG TRIKS!
Jeg har den siste tiden fått mange spørsmål om fotobøkene våre. Vi lager nemlig mange fotobøker, og jeg elsker at man kan sitte å bla i bøkene i stedet for å scrolle på mobilen – som helt ærlig sjeldent blir gjort. Ved å bestille en fotobok som ligger fremme på bordet mimrer vi mye oftere enn vi ville gjort ellers. Jeg liker også moderne fotobøker bedre enn album hvor bildene fort kan falle ut og forsvinne.
Dere har etterspurt både tips, hva jeg skriver om, hvilke fotobøker jeg lager og ikke minst hvor jeg bestiller mine. For å svare på det siste først, jeg bestiller alle fotobøkene mine på fotoknudsen! Jeg elsker at de har en app man kan laste ned både på mobil, mac, pc og nettbrett som gjør at man kan lagre fotoboken så lenge man vil, og dermed bruke lang tid på den om du ønsker.
Å lage feriebok er noe jeg bestemte meg for ganske nylig, men planen er altså å gå tilbake til den aller første ferien Christopher og jeg hadde sammen, hente frem bilder og minner, og lage ei bok for hver ferie eller reise vi har hatt sammen. Siste boken i reisesamlingen er vår første familietur etter at vi ble 4 – helgen i Danmark! Et par eksempler fra boken ser du over.
DENNIS SIN BOK
Jeg har også, som mange av dere allerede vet laget ei bok fra Dennis sitt første år! Med bilder og minner fra både graviditet, fødsel og det første året. Under ser dere mange eksempler, men jeg vil også skrive en liten liste med alt jeg tok med i den boken! Den er delt inn i tre kapitler; ventetiden, fødsel og det første året.
I graviditetsdelen har jeg tatt med:
bilde av graviditetstest og reaksjonene våre da vi fikk positiv test
reaksjonene til de nærmeste da de fikk vite at jeg var gravid
magebilder hver uke fra uke 8 til uke 39
bilder og minner fra alle ultralydene
I fødselsdelen har jeg tatt med:
når, hvor og hvordan han ble født
vekt, lengde og hodeomkrets
været dagen han ble født
hvor lenge fødselen varte
første bildet av barnet, første bilde sammen med pappa og første bilde sammen med mamma
navn på jordmor og barnepleier som var med på fødselen
hele fødselshistorien med alle bildene vi tok under og etter fødsel
I hoveddelen av boken, som omhandler det første året til barnet, har jeg tatt med:
bilder av de som besøkte oss på sykehuset
et lite utvalg av de uendelig mange bildene jeg tok av den nyfødte babyen
skrevet litt om hvordan oppholdet på sykehuset var og hjemreise dato
bilde av hentesett og første biltur
de første timene og dagene hjemme
vi måtte tilbake på sykehuset for å behandle gulsot – så jeg har skrevet om det også
bilder og minner fra de første ukene når vi fikk en del besøk
en side med oversikt over vekt og lengde fra nyfødt til ett år.
første gang… jeg fester blikket, jeg løftet hodet, jeg smilte, jeg smakte på smokken, jeg grep etter og holdt en leke, jeg oppdaget hendene mine, jeg oppdaget føttene mine.
et minikapittel kalt dåpen, hvor vi delte mange bilder, skrev hvor, når og hvem som var med på feiringen, faddere, gaver, dagens forløp, bilde av dåpskjolen og noen ord om historien til kjolen, bilde av bord, kaker, gaver, selskapet og familiebilder av barnet sammen med gjestene.
Dennis var som mange vet en del syk, og fikk blant annet tarminvaginasjon da han var seks uker gammel. Så jeg har skrevet litt om det og oppholdet på sykehuset.
første 17.mai feiring
første sommerferie
første passbilde
første gang… jeg satt uten støtte, jeg spise selv, jeg rullet rundt, jeg krabbet, jeg reiste meg, jeg gikk selv.
første julaften, med gaver, gjester og hendelsesforløp.
jeg har også hatt én side med ett bilde for hver gang han ble én måned eldre. Så én side med ett bilde da han var 1 måned, da han var 2 måneder, 3, 4 osv. Helt opp til 12 måneder.
ditt første bursdagsselskap
og på siste side har jeg lagt ved 1-årsbildet og skrevet "som ettåring.. veier du, kan du si, sover du, elsker du, har du så mange tenner, leker du med."
Ettersom fotoknudsen har denne geniale appen som lar deg lagre fotoboken underveis og dermed gir deg mulighet til å jobbe med boken lenge før du bestiller har jeg allerede begynt på Oliver sin bok. Jeg prøver å fylle inn underveis, så kan jeg heller gjøre siste finish før bestilling. Men under kan du i alle fall se noen eksempler fra hans bok også! Der gjenstår det enda en del tekst, men de fleste bildene og noe av teksten er på plass.
OLIVER SIN BOK
Noen av dere fikk også med dere at jeg lager en barnehagebok til hver av guttene! I den skriver jeg litt om hva de har gjort i barnehagen, hvem de leker med, hva de liker å leke med, hva de opplever og deler bilder vi får tilsendt av barnehagen. Jeg tar også bilder av alt de lager og får med seg hjem, og legger ved i denne boken. Boken er delt inn i ett kapittel for hvert barnehageår, også følger man da barnet naturlig gjennom høsten, jul, vinter, påske, 17.mai og sommer. Under kan du se noen eksempler fra Dennis sin bok, så langt! Jeg har naturligvis sladdet de andre som er med på bildene når jeg legger de ut her.
Også her ser du kanskje at jeg henger litt etter med teksten, men jeg prøver å i allefall plassere bildene i riktig rekkefølge underveis. Så går jeg heller tilbake når jeg har tid til overs og skriver ned noen små tekster her og der.
Så, da håper jeg du ble inspirert til å lage en hel haug med fotobøker selv også? Ved å bruke rabattkoden YB2019 får du hele 40 % rabatt på fotobok hos fotoknudsen. Kom i gang HER! Rabattkoden varer til 30.01.2020 kl.10:00.